Familie laat vaar hoop om miljardêr lewend te vindKarl-Erivan Haub, hoof van die Tengelmann-groep (Foto: Roland Weihrauch/dpa via AP) Die familie van ŉ Duitse miljardêr, wat ŉ week gelede in die Switserse Alpe verdwyn het, het alle hoop laat vaar om hom lewend te vind. Karl-Erivan Haub, die 58-jarige erfgenaam van die Tengelmann-handelsryk, het voorberei vir ŉ ski-resies toe hy onder Switserland se bekende Matterhorn-piek, geleë op die suidelike grens met Italië, verdwyn het. Hy is verlede Saterdagoggend laas gesien toe hy met ŉ hyser teen die berg op is. Hy het ski’s en ŉ rugsak by hom gehad. Hy is die volgende oggend as vermis aangemeld toe hy nie by sy hotel in Zermatt opgedaag het nie. Tengelmann het Vrydag in ŉ verklaring namens die familie gesê ná dae “in die uiterste toestande van ŉ gletsergebied”, is daar nie meer enige waarskynlikheid dat Karl-Erivan Haub oorleef het nie. Die soektog na sy liggaam duur voort en die maatskappy sal alle kostes vir die soektog dek. “Dit is ŉ groot tragedie vir die Haub-familie en die hele familie-maatskappy. Niemand kan dit glo nie,” het Sieglinde Schuchardt, woordvoerder van Tengelmann, gesê. Die soektog na Haub aan albei kante van die Switerse/Italiaanse grens behels drie helikopters, grondpatrollies en reddingspanne, met tot 60 persone. Die soektog word bemoeilik deur slegte weersomstandighede en dat dit nie duidelik is presies waarheen Haub op pad was nie. Daar is ŉ vermoede dat hy dalk in een van die gletserskeure geval het. Haub, gebore in Tacoma, Washington, en sy broer Christian, staan al sedert 2000 aan die stuur van Tengelmann. Die familie se fortuin word bereken op meer as €3 miljard (ongeveer R44,7 miljard). Die familiepatriarg, Erivan Haub, is in Maart in sy huis in Wyoming oorlede. Tengelmann se grootste inkomste word verkry uit die hardewarewinkel Obi en klerehandelaar KiK. Die maatskappy het ook aandele in die Netto-supermarkgroep en aanlyn winkel Zalando. Reddingsbeamptes het Woensdag gesê daar is steeds bietjie hoop vir Haub as hy homself warm kon hou in die Alpe-toestande.